Михаил Лермонтов
Сън

Превод от руски: Людмил Стоянов, —

chitanka.info

Под южното небе на Дагестана

с куршум в гърди очаквах аз смъртта,

димеше още черната ми рана,

на капки се изтичаше кръвта.

Лежах сам в тия пясъчни пустини,

от жълтите скали ни ек, ни звън —

топеше слънце небесата сини,

гореше ме, но спях аз мъртъв сън.

Присъни ми се в родните предели

вечерен пир, от пламък озарен.

И рой жени, цветя в коси заплели,

говореха си весело за мен.

Но без да влиза в разговора весел,

стоеше там замислена една,

и тъжен сън душа й бе унесъл

бог знай в коя неведома страна.

И вижда тя в съня си Дагестана;

там труп познат лежи забравен, сам;

в гърдите му дими дълбока рана

и бледна, хладна кръв тече едвам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.